रजनीकांत से कावेरी जरा सा आगे क्या बढ़ी तेरह साल का प्यार ईर्ष्या में बदल गया
कावेरी को मन ही मन ये महसूस हो रहा था जैसे रजनीकांत नहीं चाहता कि वह पहले की तरह फिट और सुंदर दिखे।
सुबह नींद खुलने के बाद रजनीकांत को अपनी गृहस्थी की तस्वीर कुछ बदली बदली सी दिख रही थी। न सोनू स्कूल गई, न ही कावेरी किचन में चाय बना रही थी। बल्कि मां-बेटी एक दूसरे के गले लगकर सुबह की नींद का भरपूर आनंद उठा रही थीं।
समय से एक घंटा पहले उठने की वजह से उसके मन में जो खीज उत्पन्न हुई थी, दरवाजा खोलते ही एकबारगी गायब हो गयी। ठंडी ठंडी हवा का झोंका उसके चेहरे और आंखों से लिपट गया।
खुली सड़क पर अनगिनत जाने पहचाने राहगीरों को चलते फिरते देखकर उसे ख्याल आया, ‘कावेरी को भी वक्त निकालकर मॉर्निंग वॉक के लिए आना चाहिए। चालीस साल की उम्र में ही पीठ दर्द, घुटनों में दर्द जैसी कई बीमारियां शुरू हो गई हैं। अगर सुबह सवेरे उठकर नियम से दो-तीन किलोमीटर चले तो ये सारे दर्द छूमंतर हो जाएं।’
मगर ऐसा कहां हो पाता है। खुद रजनीकांत ही सुबह सात बजे तक बिस्तर नहीं छोड़ता, फिर कावेरी को किस मुंह से मॉर्निंग वॉक की सलाह दे सकता है।
यही सब सोचते सोचते उसे पिछली रात कावेरी की कही बात याद हो आई जब उसने शर्माते हुए योगा सीखने की इच्छा जाहिर की थी।
“तुम योगा सेंटर जाओगी?”
“हां, तो इसमें हैरानी की क्या बात है! योगा से सारी बीमारियां खत्म हो जाती हैं।”
“तुम्हें कौन सी बीमारी है?”
“उठती हूं तो बैठ नहीं पाती, खड़ी होती हूं तो कमर सीधी करना मुश्किल।”
“90 प्रतिशत महिलाओं को ये शिकायतें होती ही हैं” उसने समझाया।
लेकिन कावेरी के कानों पर जूं तक नहीं रेंगी। योग उसके नस नस में समा गया था,
“मिसेज अस्थाना को देखा है? तीन साल पहले योग सेंटर में भर्ती हुई थीं। सारी बीमारियां छूमंतर हो गयीं, न आर्थराइटिस,न बदहजमी, इतनी फिट दिखतीं हैं कि देखकर ईर्ष्या होने लगती है।”
“तो तुम भी योगा सीखना शुरू कर दो।” रजनीकांत ने हंस कर कहा, “लौट कर मुझे भी सिखा देना।”
लेकिन बाद में उसे अपनी गलती का एहसास हुआ। ऑफिस के बाद फुर्सत के समय वो ब्रिज खेलता था। इनाम भी खूब मिला करते थे। इसीलिए फुर्सत के पलों में बाधा पड़ने की आशंका से उसकी सारी खुशी फुर्र हो गयी।
उसने लापरवाही से कहा, “अरे योग-वियोग कुछ नहीं होता। सिर्फ गप्पबाजी, खाना-पीना, परिचर्चा और परनिंदा। सिर्फ… समय पर खाना-पीना और सुबह शाम की सैर। हर बीमारी का इलाज है। साथ ही जरूरी है विल पावर।”
कावेरी के जवाब का इंतजार किए बिना रजनीकांत ब्रिज खेलने के लिए निकल पड़ा।
वापसी में पचास साल की दो चुस्त महिलाओं को तेज कदमों से चलते हुए देखकर उसके मुंह से निकला, “हूं, योगासन! इंसान अगर चाहे तो सेहतमंद रहना कोई बहुत बड़ा इशू नहीं है।”
घर लौटा तो मनु स्कूल के लिए तैयार हो चुकी थी।
“कहां चले गए सुबह-सुबह?”
“मॉर्निंग वॉक। तन बदन तरोताजा हो गया, दिमाग एकदम स्वस्थ।”
“कल से मैं भी तुम्हारे साथ चलूंगी।”
मक्खी उड़ाने की भंगिमा में रजनीकांत ने हाथ झटकारते हुए कहा, “तुम भी! नहीं मैडम, यह मेरी जिंदगी का पहला और आखिरी मॉर्निंग वॉक था। असल बात है सेहत ठीक रखना। चाहे किसी भी तरीके से रखी जाए।”
“तो फिर मेरा योग सेंटर में ही एडमिशन करवा दो। शाम के वक्त घर में भी काम का दबाव नहीं रहता।”
कावेरी ने महसूस किया कि रजनीकांत की आंखों में सहमति के कोई भी संकेत नहीं थे, बल्कि चेहरे पर तीखी खीझ नजर आने लगी थी।
कावेरी को मन ही मन ये महसूस हो रहा था जैसे रजनीकांत नहीं चाहता कि वह पहले की तरह फिट और सुंदर दिखे। लेकिन अगले ही पल वह मन को समझा लेती कि ये मात्र उसका वहम है, उसका पति ऐसा इंसान नहीं है।
सूने कमरे में दोनों आमने सामने थे। घर के कामों का ढेर देखकर दांत किटकिटाते हुए कावेरी बिफर पड़ी। कहां से शुरू करे ये सोच ही रही थी कि रजनीकांत ने कोमल स्वर में चाय मांगी।
पति की मांग पर ध्यान दिए बिना कावेरी ने खाली गैस सिलेंडर खींचने की कोशिश की, तो दर्द के मारे एकदम से आह निकली। उसके चेहरे पर उभरे दर्द को रजनीकांत ने भी महसूस किया।
घर भर में भयंकर कर्कश आवाज गूंजी, “मुंह बाये देख क्या रहे हो? भरा हुआ सिलेंडर लगा नहीं सकते?”
रजनीकांत ने सिलेंडर लगाते हुए पूछा, “ये सुबह-सवेरे मैडम का पारा क्यों चढ़ा हुआ है?”
“जानती हूं, मेरी बीमारी से ज्यादा जरूरी है जनाब का ताश खेलना।”
“तब से तुमने योगा सेंटर की क्या रट लगा रखी है। योगासन से अगर बीमारियां ठीक हो जातीं तो इंसान डॉक्टर के पास लाइन क्यों लगाता?”
कावेरी बमुश्किल घर-बाहर के काम निपटाती रही। उसकी आंखें मारे दर्द के पीली नजर आ रही थीं। आह कराह के साथ उसके भयंकर दर्द का पता चल रहा था। कावेरी का दर्द रजनीकांत के लिए असहनीय हो उठा। ऑफिस के किसी काम में उसका मन नहीं लग रहा था। हालांकि ऑफिस में जबरदस्त ठहाके और दबी ढकी फुसफुसाहटें स्पष्ट सुनाई दे रही थीं, लेकिन घूम फिरकर उसकी आंखों के सामने कावेरी का चेहरा आ जाता। पिछले दस सालों में उसने कभी भी किसी चीज की फरमाइश नहीं की। योगा सेंटर में भर्ती करा देने की अर्जी को भी उसने खारिज कर दिया था।
लंच टाइम में अचानक उसकी मुलाकात नीरजा सावंत से हो गई। वो काम में जितनी तेज थी उतनी ही तेज-तर्रार भी थी। पूरा दिन काम करती, लेकिन क्या मजाल जो चेहरे पर शिकन भी दिखाई दे जाए।
“आप भी योग करती हैं?” रजनीकांत ने बिना कोई भूमिका बांधे नीरजा सावंत से सीधे सपाट लहजे में पूछा।
“सिर्फ मैं ही नहीं जाती, बेटी को भी योगा सेंटर ले जाती हूं। और सुनेंगे? मेरी सास दमे की मरीज थीं। योगा करने के बाद उनकी तकलीफ काफी कम हो गई है।”
वो एक के बाद एक आसनों के नाम धाराप्रवाह गिनाती गई। रजनीकांत ने जरूरी फाइलें निपटायीं और योगा सेंटर में कावेरी का नाम दाखिल करवाता हुआ घर लौट आया।
योगा सेंटर के बारे में पता चलते ही कावेरी का चेहरा खिल गया। वह नियम से योगा सेंटर जाने लगी। हफ्ते में चार दिन उसे योगा सेंटर जाना होता था। रजनीकांत खुद उसे योगा सेंटर छोड़ने और लेने जाता, उसके बाद वो ताश खेलने निकल जाता।
इस इंतजाम से कावेरी की सेहत दिन प्रति दिन निखरने लगी। घर में भी अखंड शांति रहने लगी।
फुरसत के समय कावेरी अपनी दस साल की बेटी मनु को भी आसनों की ट्रेनिंग देती रहती।
रजनीकांत को योग में तो शुरू से ही दिलचस्पी नहीं थी। हां, कावेरी को खुश करने के लिए वो बैठा जरूर रहता।
धीरे-धीरे जमीन आसमान का अंतर आ गया था कावेरी में। शरीर अब काफी फिट और आकर्षक हो गया था। रजनीकांत अक्सर उसे देखता रहता। उसके दिल में पिछले तेरह सालों की शादीशुदा जिंदगी के अनगिनत अंतरंग पल नये रूप में करवटें लेने लगे थे। कभी कभी सोचता, काश उसने कावेरी को कई साल पहले ही योगा सेंटर में भर्ती करवा दिया होता।
रात जब वो घर लौटा तो बेहद खुश था। ब्रिज का सेमी फाइनल इतनी आसानी से जीत लेगा, यह तो उसने सोचा भी नहीं था।
उस रात गुलाबी रंग की मैक्सी में कावेरी बेहद आकर्षक लग रही थी। मनु तब तक सो चुकी थी।
इक्का, बादशाह, गुलाम फेंटते रहने वाले हाथों से उसने लपककर जैसे ही कावेरी को अपने आगोश में लिया, वो बुरी तरह अचकचा गई। फिर बोली, “ओह, हां! असली बात बताना तो मैं भूल ही गई।”
“तुम्हारी कौन सी बात असली है, कौन सी नकली मैं आज तक समझ ही नहीं पाया।”
“आजकल मैं भी तुम्हारी बातों का सिर-पैर नहीं समझ पाती।”
“समझना चाहो तब न।”
फिर कावेरी ने नरम लहजे में कहा, “अगले महीने योगा कंपीटिशन है, मुझे अच्छा सा कॉस्टयूम चाहिए।”
रजनीकांत की आंखों के आगे कॉस्टयूम पहने धनुरासन करती कावेरी की चुस्त सुडौल देह लहरा उठी। जो औरत देह के अंग-प्रत्यंग को तोड़ मरोड़ कर अपनी मर्जी के मुताबिक ढाल सकती है, वो दर्शकों की वाह वाही भी लूट सकती है।
उसने अपनी सहमति-असहमति कुछ भी जाहिर नहीं की तो कावेरी गुस्से से मुंह फेर कर सो गई।
रजनीकांत का हर प्रयास बेकार साबित हुआ। आखिर उसने तैश भरी आवाज में कहा, “अच्छा इतनी जिद! चलो, तुम्हें कॉस्टयूम कल ही खरीद देते हैं, लेकिन मैं खुद इस कंपीटिशन में नहीं जाऊंगा।”
कावेरी ने स्थिर निगाहों से रजनीकांत का चेहरा देखा, फिर गुस्से से बोली, “मेरा पहला कंपीटिशन और तुम नहीं चलोगे?”
जबरदस्त आमना सामना था। दोनों की निगाहें एक दूसरे से टक्कर ले रही थीं।
कावेरी उठी और बेआवाज कदमों से बड़बड़ाते हुए दरवाजा खोलकर बाहर निकल गयी। जिंदगी के पहले कंपीटिशन में हिस्सा लेने की तैयारी करती कावेरी को कम से कम आज के दिन तो स्कूटर में बैठाकर पहुंचा आना चाहिए था।
पत्नी की गैरमौजूदगी में वो अपने आप को कोसता रहा। खुद को छोटा महसूस करता रहा, क्योंकि उसे पता चल गया था कि उसे कावेरी से ईर्ष्या होने लगी है।
रजनीकांत झटके से उठा, फिर उसने मनु को आवाज दी।
“हम चल रहे हैं न पापा?”
“जरूर, अगर हम नहीं गए, तो तुम्हारी मम्मा को बढ़ावा कौन देगा?”
अलग-अलग उम्र के लोगों की भीड़ में कावेरी को पहचानना मुश्किल था। जब उसने कावेरी को पहचाना तो काले कॉस्टयूम में उसका गोरा रंग जैसे जगमग रोशनी बिखेर रहा था।
मुकाबला शुरू हो गया। कावेरी हर आसन पर पहले नंबर पर थी।
प्राइज डिस्ट्रीब्यूशन के दौरान जब कावेरी का नाम पुकारा गया तो पूरा हॉल दर्शकों की तालियों की गड़गड़ाहट से गूंज उठा।
रजनीकांत की आंखें साफ देख रही थीं, दर्शकों की तारीफ के पीछे ईर्ष्या की कातरता भी छिपी हुई थी।
मेडल झुलाती कावेरी को अपने पास आते देख उसका मन किया वो उसे अपने आगोश में लेकर जोर से चिल्ला कर कहे, “ये औरत,कावेरी मेरी पत्नी है…” पर शब्द खामोश ही रह गए।
“पापा, मम्मा का मेडल सोने का है?”
“हां बेटा, ये सब तुम्हारी मम्मा की कड़ी मेहनत का परिणाम है।”
“और तुम्हारे पापा के अथक सहयोग और हिम्मत का।”
ईर्ष्या के बादल छंट चुके थे। दोनों के चेहरे पर कभी न मिटने वाली मुस्कान थी, जिसे शायद नन्ही मनु समझने का प्रयास कर रही थी।
- पुष्पा भाटिया 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें